
	О Б Щ И Н А  С Т Р Е Л Ч А
ПАЗАРДЖИШКА ОБЛАСТ
	4530 СТРЕЛЧА

пл. “Дружба” № 2

тел:   (03532) 20-20

факс: (03532) 20-11

e-mail:strelcha11@mail.bg


ПРОЕКТ ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА  СТРЕЛЧА, 
Проект!
Съгласно чл. 26, ал. 2 от Закона за нормативните актове, в законоустановения срок от 14 дни, Община Стрелча чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: strelcha11@mail.bg
МОТИВИ:
ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НАРЕДБАТА ЗА ОПРЕДЕЛЯНЕТО РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА СТРЕЛЧА.
Общината като основна административно-териториална единица със своя собственост и бюджет има задължението да се грижи за прилежащата й обществена инфраструктура, като за целта трябва да разполага с необходимите финансови средства.

Местната власт като цяло има също така редица отговорности и задължения, в т.ч.:

· Развитие на територията като среда за живота на човека;

· Развитие на инфраструктурата - пътна инфраструктура, градски транспорт, водоснабдяване и канализация, улично осветление,  електронни и други комуникации;
· Осигуряване материалната база на образованието и грижата за подрастващите (детски ясли, градини, училища);

· Грижи за хората от третата възраст;
· Грижи за хората в неравностойно положение;
· Осигуряване на устойчива градска среда и други.
За тяхното качествено изпълнение и предоставяне е необходимо преди всичко те да бъдат осигурени с достатъчен финансов ресурс.

В рамката на икономическата ефективност, сумата на приходите, които трябва да бъдат генерирани на общинско ниво, се определят от размера на общинските разходни отговорности, т.е. данъчните приходи трябва да съответстват на местните разходни отговорности. Приходите трябва да са достатъчно „жизнеспособни”, така че да нарастват с темповете, с които нарастват местните разходни задължения / като се включи и инфлацията-при годишна инфлация за 2009г. - 0,6%, за 2010г.- 4.5%, за 2011г.-2.8% и към октомври 
2012 г.-2,8%/.
Местните данъци по своя характер представляват имуществени данъци. 

Съгласно разпоредбата на чл.1, ал.2 от Закона за местните данъци и такси, общинският съвет определя с наредба размера на местните данъци при условията, по реда и в границите определени с него. 

Тази промяна в Закона за местните данъци и такси е в сила от 01.01.2008 г., и е продиктувана от това, че на законово ниво се въвежда конституционното изискване на чл.141, ал.3 от Конституцията на Република България, съгласно който общинският съвет определя данъци при условия, по реда и границите, установени със закон.

С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

С предоставянето на общините на правото да определят размерите на местните данъци се продължава процеса на финансовата децентрализацията и се укрепва местното самоуправление, тъй като най-голямо значение за развитието на процеса е засилването на финансовата самостоятелност и автономност на общините. Така дадените правомощия позволяват на общините да направят сериозни стъпки за преодоляване на трудностите при финансирането на разходите по общинските бюджети.
І. ДАНЪК ВЪРХУ НЕДВИЖИМИТЕ ИМОТИ.

Данъкът върху недвижимите имоти е вид местен данък. Съгласно разпоредбата на чл.22 от Закона за местни данъци и такси, общинският съвет определя с наредба размера на данъка в граници от 0,1 до 4,5 на хиляда върху данъчната оценка на недвижимия имот.
Размерът на данъка върху недвижимите имоти за разположените такива на територията на Община Стрелча в момента   е  1.4 на хиляда върху данъчната оценка на недвижимия имот. Предлагаме данъка да се завиши с 0,01 промила и да стане 1,5 на хиляда.
Същият не е променян от 2009 г. независимо, че цитираната разпоредба на чл.22 от  Закона за местни данъци и такси, в частта на определяне на горната граница на данъка върху недвижимите имоти, е променян многократно. 

Изменението в горната граница на данъка върху недвижимите имоти представлява една законова възможност общините да увеличат собствените си приходи, чрез промяна в размера на данъка върху недвижимите имоти. По този начин им се предоставят източници за „собствени” приходи, чието равнище те сами контролират, така че да могат да финансират редица дейности и услуги, които предоставят.

Въпреки предоставените в Закона за местните данъци и такси приходни правомощия на общините за увеличаване размера на данъка върху недвижимите имоти, до момента Община Стрелча не се е възползвала от тази законово предоставена възможност. По този начин същата е била лишена от повишаване базата на собствените приходи и е намалило в значителна степен фискалната й автономност.

Следва да се има предвид, че Закона за местни данъци и такси регламентира освобождаване от данък върху недвижимите имоти редица категории имоти и задължени лица, като:

· читалищата, музеите, галериите, библиотеките
· молитвените домове на законно регистрираните вероизповедания в страната;
· парковете, спортните игрища, площадките и други подобни имоти за обществени нужди;

· сградите - културни ценности, когато не се използват със стопанска цел;
· сградите- публична общинска собственост в т.ч. общински училища и обединено детско заведение/след решение на ОбС-Стрелча/.
Също така в Закона за местни данъци и такси  са предвидени данъчни облекчения за задължените с данък върху недвижимите имоти лица, като:

· за имот, който е основно жилище, данъкът се дължи с 50 на сто намаление;
· за имот, който е основно жилище на лице с намалена работоспособност от 50 до 100 на сто, данъкът се дължи със 75 на сто намаление
Посочените облекчения и намаления на данъка върху недвижимите имоти са предвидени и регламентирани и в Наредбата за определянето размера на местните данъци на територията на Община Стрелча.

Очакваните постъпления за 2012 г. от данък върху недвижимите имоти са в размер на 60 568 лева при 100% събираемост.
При направената промяна в размера на данъка върху недвижимите имоти, през 2013 г. постъпленията  в общинския бюджет от този вид местен данък ще се увеличат допълнително с около 4300 лева. 

Предлаганото увеличение в размера на данъка върху недвижимите имоти на 1.5 на хиляда ще разшири базата за формиране на собствени приходи за Община Стрелча, които са естествена основа за развитие на местните дейности, както и за съфинансиране на проекти, финансирани по оперативните програми и средства от Европейския съюз. 
ІІ. ДАНЪК ВЪРХУ ПРЕВОЗНИТЕ СРЕДСТВА.

Размерът на Данъка върху превозните средства в Община Стрелча не  е променян от 2009 г. и към момента е много близък до определената от ЗМДТ долна граница за този вид местен данък. 
Предложението за увеличаване размера на данъка върху превозните средства е направено с цел продължаване процеса на финансовата децентрализация на Община Стрелча, като осигуряването на повече собствени приходи от този вид местен данък ще даде възможност да бъдат реализирани редица проекти за преасфалтиране на уличната мрежа и др. подобни;
Успешното изпълнение на поетите ангажименти по започнатите вече проекти през тази година, както и участието на Община Стрелча в бъдещи такива се гарантира в много голяма степен от осигуряване на достатъчно финансови средства, в т.ч. от собствени данъчни приходи.

За леките автомобили по отделните групи съобразно мощността на двигателя предлаганото увеличението  е както следва:
	Леки автомобили 
	Размер по ЗМДТ- 
долна и горна граница
	Размер за 2012 г.

/лв. за 1 kw/
	Размер за 2013 г.

/лв. за 1 kw/
	Процент на

увеличение

	до 37 kW включително 
	от 0.34  до 1.02 лв. за 1 kw
	0.45 лв. за 1 kw
	0.50 лв. за 1 kw
	11

	над 37 kW до 55 kW включително 
	от 0.40  до 1.20 лв. за 1 kw
	0.50 лв. за 1 kw
	0.55 лв. за 1 kw
	10

	над 55 kW до 74 kW включително 
	от 0.54  до 1.62 лв. за 1 kw
	0.62 лв. за 1 kw
	0.68 лв. за 1 kw 
	10

	над 74 kW до 110 kW включително 
	от 1.10  до 3.30 лв. за 1 kw
	1.15 лв. за 1 kw
	1.26 лв. за 1 kw
	10

	над 110 kW 
	от 1.23  до 3.69 лв. за 1 kw
	1.30 лв. за 1 kw
	1.43 лв. за 1 kw
	10


Следва да се има предвид, че Закона за местни данъци и такси регламентира освобождаване от данък върху превозните средства лекият автомобил собственост на лице с намалена работоспособност от 50 до 100 на сто, с обем на двигателя до 2000 куб.см. и с мощност до 117.64 kw.

Данъчни облекчения ползват и собствениците на следните превозни средства:

· За превозните средства с мощност на двигателя до 74 kw, които са снабдени с действащи катализаторни устройства данъкът се заплаща с 50 на сто намаление;
· За автобусите, товарните автомобили, влекачите за ремарке и седловите влекачи, снабдени с „екодвигатели”, съответстващи на стандартите „Евро 2”, „Евро 3”, „Евро 4” и „Евро 5” – данъкът се заплаща с 50 на сто намаление;

· - за автобусите, извършващи обществен превоз на пътници по редовни автобусни линии в градовете и в слабонаселените планински и гранични райони, които се субсидират от общините - данъкът се заплаща в размер 10 на сто от основния размер, при условие че не се ползват за други цели.

Посочените облекчения и намаления на данъка върху превозните средства са предвидени и регламентирани и в Наредбата за определянето размера на местните данъци на територията на Община Стрелча.

Очакваните постъпления за 2012 г. от данък върху превозните средства са в размер на  56 700лева при 100% събираемост.
При направената промяна в размера на данъка  върху превозните  средства, през 2013 г. постъпленията в общинския бюджет от този вид местен данък ще се увеличат допълнително с около 5 700 лв. 

При условие, че не се приемат направените предложения за изменение в размера на  данъка върху недвижимите имоти и данъка върху превозните средства ще се запази тежестта на облагане от 2012 г., което може да доведе до недостиг на собствени приходи в бюджета на Община Стрелча за 2013 г. и необвързаност с разходната му част.
ЦЕЛ НА НАРЕДБАТА.
Целта на приемането на настоящите промени е да се осигурят допълнително финансови средства в Общинския бюджет за 2013 г., изпълнение на поставените в Програмата за управление на Община Стрелча 2011 г. – 2015 г. цели и постигане на заложените очаквани резултати от това.

ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА.
За прилагане на измененията в Наредбата за определянето размера на местните данъци на територията на Община Стрелча, не е необходимо разходването на бюджетни средства.

ОЧАКВАНИ РЕЗУЛТАТИ.
Резултатите, които се очакват от прилагането на предлаганите промени в Наредбата се свеждат до постигане на целите, наложили приемането на същите.

АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ.
Предлаганите промени в Наредбата за определянето размера на местните данъци на територията на Община Стрелча, не противоречат на норми от по-висока йерархия и на европейското законодателство.
МОТИВИ.
1. Правни основания: чл.21, ал.2 от ЗМСМА, чл.141, ал.3 от Конституцията на Република България, чл.8, чл.11, ал.3, чл.15, ал.1 от ЗНА, при спазване на изискванията на чл.26 и чл.28 от ЗНА, във връзка с чл.1, ал.2, чл.22,  и чл.55  от ЗМДТ, чл.76, ал.3 и чл.79 от АПК.
2. Фактически основания: привеждане на нормативната база на Община Стрелча в съответствие със Закона за местните данъци и такси с цел да се избегне евентуална колизия между текстовете на Наредбата за определянето размера на местните данъци на територията на Община Стрелча и Закона за местните данъци и такси, както и увеличаване на приходите в общинския бюджет. 

ПРОЕКТ ЗА РЕШЕНИЕ:
І. Приема Проект за изменение и допълнение на Наредбата за определянето размера на местните данъци на територията на Община Стрелча, приета с Решение на Общински съвет Стрелча с Решение № 40/28.02.2008г., Изм. с Решение № 323/23.12.2009г., изм. и доп. с Решение № 361/25.03.2010г., изм. И доп. С Решение №507/27.01.2011г. както следва:
§ 1. В чл.7 се правят следните допълнения:
1. В ал.1 на края се добавя „и след промяна на предназначението на земята, когато това се изисква по реда на специален закон.”
§ 2. чл. 15 от раздел І „Данък върху недвижимите имоти” размерът на данъка върху недвижимите имоти се променя от 1.4 на хиляда на 1.5 на хиляда върху данъчната оценка на недвижимия имот.
§ 3. В чл.41 от ал.1 на раздел ІV „Данък върху превозните средства” размерът на данъка за отделните видове и категории превозни се променя, както следва:
Чл.41 от НОРМДТОП
	ВИД НА ПРЕВОЗНОТО СРЕДСТВО

	Размер по ЗМДТ
	Размер на данъка

за община Стрелча


	Чл.41, ал.1 от НОРМДТОП
	

	Леки автомобили 
	
	

	до 37 kW включително 
	от 0.34  до 1.02 лв. за 1 kw
	0.50 лв. за 1 kw

	над 37 kW до 55 kW включително 
	от 0.40  до 1.20 лв. за 1 kw
	0.55 лв. за 1 kw

	над 55 kW до 74 kW включително 
	от 0.54  до 1.62 лв. за 1 kw
	0.68 лв. за 1 kw 

	над 74 kW до 110 kW включително 
	от 1.10  до 3.30 лв. за 1 kw
	1.26 лв. за 1 kw

	над 110 kW 
	от 1.23  до 3.69 лв. за 1 kw
	1.43 лв. за 1 kw

	


§ 4. Преходните и заключителните разпоредби на Наредбата се допълват по следния начин:
Създава се нов §11, както следва:
§ 11. Наредбата за изменение и допълнение на Наредбата за определянето размера на местните данъци на територията на Община Стрелча влиза в сила от 1 януари 2013 г.
ІІ. Възлага изпълнението на Решението на Кмета на Община Стрелча.

Наредбата за изменение и допълнение на Наредбата за определянето размера на местните данъци на територията на Община Стрелча е приета с Решение № ………, взето с протокол № …….. от ……………….. година. 

